Diit 92
Dit tɛthä lɔaac
(Dit kɛ kui̱ ca̱ŋ lɔ̱ŋä)
1
Gɔaa ɛ ɛn ɣöö dëë
Kuoth Nhial puany,
kä kɛ̈tdä diit puɔnyä
kɛ kui̱ cio̱tädu,
lö Kuoth in Di̱t ni Jɛn.
2
Kä bä nhökdu min thil pek lat
kɛ runwaŋ,
kä bä gɔɔydu latkɛ
wäär ni ciaŋ,
3
kɛ jiööth thuɔmni,
kɛnɛ jiööth kaaŋni.
4
Kɛ ɣöö ci ɣä moc tɛth lɔaac
lö Kuoth Nhial kɛ lätku,
ɣän bä diit tɛthä lɔaac
kɛt kɛ kui̱ lätniku.
5
Kä ku lätku lɛ ŋuan i̱di
lö Kuoth Nhial!
Kä cärku nɔ̱a̱nkɛ ɛlɔ̱ŋ!
6
/Ci ram mi nyua̱n kɛ ŋäc,
kä /ci ram mi dɔ̱a̱r ti̱ti̱
dëë ŋa̱c.
7
Ɛ cäŋ ku ji̱ nyuɔɔni
piith ce̱tnikɛ juaac,
kä ŋuan la̱a̱t jiäkni,
duundiɛn ɣöö bikɛ da̱k
amäni cäŋ kɛl.
8
Kä ji̱n lö Kuoth Nhial ji̱n
ba ji̱ puany amäni cäŋ kɛl.
9
Kɛ kui̱ ji̱ tɛ̈ru lö Kuoth Nhial,
kɛn ji̱ tɛ̈ru bikɛ duɔ̱p,
kä ba la̱a̱t jiäkni diaal
riaw dɔɔr.
10
Kä ɛ jɛn ci ɣä cu moc tuɔ̱ŋ ti
bum ce̱tnikɛ tuɔ̱ŋ mök,
kä ci ɣä wuɔ̱c liɛɛth puthä
mi gɔaa ɛlɔ̱ŋ.
11
Kɛ kui̱c ɛmɔ cä juɔ̱c ji̱ tɛ̈rä cu
nɛn kɛ waŋdä,
kä cä da̱k ji̱ nyuɔɔni liŋ
kɛ ji̱thkä.
12
Kä pith ji̱ cuŋni agɔaa
ce̱tkɛ jiɛn nööri,
kä pithnikɛn ce̱tkɛ jiɛn ŋuër
rööl Lɛ-ba-nɔn.
13
Kä cakɛ pith ni rɛy
luaak Kuɔth Nhial,
kä gɔaa maandiɛn rɛy käli
luaak Kuɔthdan.
14
Kä ŋotdɛ bikɛ dɛy kuir
amäni dɔŋdiɛn,
bikɛ ŋot wäkɛ nyak
kä ku kɛ la tɔ̱ɔ̱c,
15
mi nyooth ni ɣöö Kuoth Nhial
ɛ cuɔ̱ɔ̱ŋ,
jɛn ɛ gääŋdä mi thil mi
jiääk kä jɛ.
